前一日，守宮設使者次如初。
其日大昕，使主副至后氏大門外，掌次者延入次。執事者入布幕於內門之外，玄纁束帛陳於幕上，六馬陳於幕南，北首西上，執事者奉穀珪以匱，俟於幕東，西面。掌事者設几筵如初。
使主副出次，謁者引立於大門外之西，東面北上；持幡節者立於使者之北，少退，東面；令史二人對舉制案立於使副南，東面。主人立於大門內，西面。儐者進受命，出請事。使者曰：「某奉制納徵。」儐者入告。主人曰：「奉制賜臣以重禮，臣某祗奉典制。」儐者出告。入，引主人出迎使者於大門外之南，北面，主人再拜。使者不答拜。
謁者引使者及使副入，幡節前導，持案者從入。使者入門而左，主人入門而右。至於內門，使主副立於門西，東面北上。主人立於門東，西面。
儐者引主人揖使者，先入門，至於階，使者及使副從入，由西階升，立於楹閒，南面；使副在使者西南，持案者在使副西南，俱東面。主人由阼階詣使者前，北面立。於主人揖入門，執事者坐啟匱取珪，加於玄纁上，及牽馬者從入三分庭一在南，北首西上，執珪者在馬西，俱北面。持案者以案進使副前，使副取制書，持案者退復位；使副奉制書進授使者，退復位；持節者脫節衣。使者曰：「有制。」主人再拜。使者宣制畢，主人降詣階閒，北面再拜稽首訖，升，進，北面受制書，退以授左右，仍北面立。儐者引二人對舉答表案，進主人後，少西，儐者取表以授主人，主人受以授使者訖，退復位，再拜。謁者引使者及使副等降自西階以出，立於內門外之西，使副在南，少退，俱東面。初主人受制書訖，左右受玉帛於庭，受馬者自左受之以東，牽馬者既授馬，自前西而出。主人降立於東階下，西面。儐者進受命，出請事。使者曰：「禮畢。」其儐使者如納吉之儀。
皇帝曰：咨，某官姓之女，有母儀之德，窈窕之姿，如山如河，宜奉宗廟，永承天祚，以玄纁珪馬，以章典禮。今使使持節太尉封某、宗正卿封某以禮納徵。
皇帝嘉命使者某重宣中制，降婚卑陋，崇以上公，寵以豐禮，備物典冊。欽承舊章，肅奉典制。某官臣姓名稽首頓首，再拜承制詔。